کرونا وبا کے سائے میں کرسمس، کہیں لاک ڈاؤن، کہیں چرچ بند 
پوپ فرانسس نے کرونا ویکسینز کی ایجاد کو ’’امید کی روشنی‘‘ قرار دیتے ہوئے اپیل کی کہ  کرونا ویکسین سب سے پہلے ان افراد کو دی جانی چاہیئے جنہیں اس کی سب سے زیادہ ضرورت ہے۔ 
ویب ڈیسک — جنوبی افریقہ میں، جہاں کرونا وائرس کے جینیاتی طور پر تبدیل شدہ وائرس کے کیسز میں اضافہ ہو رہا ہے، ٹیولو ڈی اولیویریا نےاپنی لیبارٹری میں وائرس کی جینیاتی سیکوئینسنگ کرتے ہوئے کرسمس کا دن گزار۔ وہ اس ٹیم کی سربراہی کر رہے ہیں جس نے جنوبی افریقہ میں کرونا وائرس کے جینیاتی طور پر تبدیل شدہ وائرس کو دریافت کیا ہے۔ جنوبی افریقہ کے ماہرین کا خیال ہے کہ وبا کی انتہا ابھی آنا باقی ہے۔ اس خطرے سے محفوظ رہنے کے لیے حکام نے جہاں بہت سی پابندیاں نافد کی ہیں وہاں ملک کے کئی ان تفریحی ساحلوں کو بھی بند کر دیا ہے جہاں عام طور پر سیاحوں کا ہجوم ہوتا ہے۔ مسیحوں کے رہنما پوپ فرانسس نے کرسمس کے موقع پر ویٹیکن سے دنیا بھر کے لیے خطاب کیا۔ انہوں نے روایتی طور پر ویٹیکن میں سینٹ پیٹرز باسلیکا کی بالکونی سے ہزاروں افراد کے مجمع سے خطاب کرنے کی بجائے اس دفعہ آن لائن خطاب کیا۔ کرونا وائرس کی وجہ سے اٹلی میں سیاحت بالکل ختم ہو کر رہ گئی ہے اور وہ مقامات جہاں چھٹیوں کے دنوں میں غٰرملکی سیاحوں کے ہجوم ہوا کرتے تھے، پابندیوں کی وجہ سے ویرانی کا منظر پیش کر رہے ہیں۔ پوپ فرانسس نے کرونا ویکسینز کی ایجاد کو ’’امید کی روشنی‘‘ قرار دیا۔ دنیا بھر کے رہنماؤں، کاروباروں اور بین الاقوامی اداروں سے اپیل کرتے ہوئے انہوں نے کہا کہ ویکسین سب سے پہلے ان افراد کو دی جانی چاہیئے جنہیں اس کی سب سے زیادہ ضرورت ہے۔ اسرائیل میں بیت لحم کے مقام پر جمعے کے روز یسوع مسیح کی جائے پیدائش پر حسب روایت کرسمس کی گھنٹیاں بجائی گئیں، مگر وہاں لوگ جمع نہیں ہو سکے کیونکہ اسرائیل نے کرونا کے پھیلاؤ کے خطرے کے پیش نظر بین الاقوامی پروازیں بند کر دی ہیں جس کی وجہ سے کرسمس کی تقریبات میں شرکت کے خواہش مند اسرائیل نہیں آ سکے اور مقامی آبادی لاک ڈاؤن کے باعث گھروں سے باہر نہیں نکلی بیجنگ میں آخری لمحات میں سرکاری گرجا گھروں میں کرسمس کی تقریبات منسوخ کر دی گئیں۔ کیونکہ چین کے دارالحکومت میں پچھلے ہفتے کرونا وائرس کے دو تصدیق شدہ کیسز اور جمعے کے روز علامتوں کے بغیر مزید دو کیسز شناخت ہونے کے بعد ہائی الرٹ جاری کر دیا گیا ہے۔ وینیزویلا میں سرحدیں بند ہونے کی وجہ سے وہ لوگ اپنے پیاروں کے ساتھ کرسمس کی تقریبات میں شرکت سے محروم رہے جو روزگار کے سلسلے میں کولمیبا چلے گئے ہیں۔ کولمبیا نے کرونا وائرس کے بڑھتے ہوئے کیسز کو روکنے کے لیے اپنی سرحدیں بند کر دی ہیں۔ خبر رساں ادارے اے پی کے مطابق کرسمس کی چھٹیوں میں جو افراد اپنے پیاروں سے ملنا چاہتے تھے، انہوں نے چوری چھپے سرحد عبور کرنے کے لیے اسمگلروں کی مدد لی۔ پیرس میں نوٹرے ڈیم کیتھڈرل کے کوائر نے کرسمس کے گیت گائے۔ یہاں 2019 میں آگ کی وجہ سے جل جانے والے تاریخی چرچ میں اس واقعے کے بعد پہلی بار گیت گانے کی تقریب منعقد ہوئی۔ برطانیہ کی پورٹ ڈوور میں ہزاروں ٹرک ڈرائیور بندرگاہ میں محصور ہو کر رہ گئے کیونکہ فرانس نے داخلے کے لیے کرونا وائرس کے منفی ٹیسٹ کی پابندی لگا دی ہے۔ ان کی مدد کے لیے برطانوی فوج اور فرانسیسی فائر فائٹرز کو بلایا گیا، جنہوں نے لوگوں میں مفت کھانا تقسیم کیا اور کرونا کے ٹیسٹوں کی رفتار تیز کرنے میں مدد دی۔